ট্রুডি গার্স্টার

ট্রুডি গারস্টার (৬ সেপ্টেম্বর ১৯১৯ – ২৭ এপ্রিল ২০১৩) ছিলেন একজন সুইস অভিনেত্রী, রূপকথা কথক এবং রাজনীতিবিদ।

 শিক্ষা ও প্রাথমিক জীবন 
স্কুলে ভর্তি হওয়ার আগেই গারস্টার বেশ শিক্ষিত ও অক্ষরজ্ঞানসম্পন্ন হয়ে উঠেছিলেন। শিক্ষার্থী হিসেবে তিনি তার সহপাঠীদের প্রিয় সব রূপকথা শুনিয়ে বিনোদন দিতেন।  জিমনেসিয়াম থেকে স্নাতক পাসের পর তিনি জুরিখে অলঙ্কারশাস্ত্র শেখার পাশাপাশি বেশ কিছু নাটকে অভিনয় ও গান করেন। এই সময়ে তিনি বার্লিনে পড়াশোনার প্রস্তাবও পেয়েছিলেন। কিন্তু জার্মানিতে নাৎসিবাদের ক্রমবর্ধমান প্রভাবের কারণে তার বাবা সেখানে পড়ার ব্যাপারে সম্মতি দেননি।

১৯৩৯ সালে তিনি সুইস ন্যাশনাল এক্সপোজিশনের 'নেসলে চিলড্রেনস প্যারাডাইস'-এ রূপকথা কথক হিসেবে নিযুক্ত হন। তার চমৎকার পরিবেশনা ব্যাপকভাবে প্রশংসিত হয় এবং এর পরের বছরই তিনি সুইজারল্যান্ডের জাতীয় রেডিও স্টেশন 'এসআর ডিআরএস'-এ কাজ শুরু করেন।

কর্মজীবন
রূপকথা কথক হিসেবে কাজ করার সময় গারস্টার ব্যাপকভাবে সেই সময়ের নতুন মাধ্যম এলপি রেকর্ডের ব্যবহার শুরু করেন। নিজের কণ্ঠস্বরকে বিভিন্ন চরিত্রের জন্য উপযোগী করে তুলতে এবং কণ্ঠের স্বরগ্রাম পরিবর্তনের জন্য তিনি নতুন নতুন কৌশল রপ্ত করেন। তিনি তার গল্পের প্রতিটি চরিত্রের জন্য আলাদা সুরকৌশল তৈরি করতেন এবং চরিত্রের বৈশিষ্ট্য অনুযায়ী কিঁচকিঁচ শব্দ, ঘোঁতঘোঁতানি কিংবা গুনগুন শব্দগুলো বারবার অনুশীলন করতেন।

১৯৪১ সালে গারস্টার 'থিয়েটার সেন্ট গ্যালেন'-এ একজন অভিনেত্রী হিসেবে চুক্তিবদ্ধ হন এবং ১৯৪৬ সাল পর্যন্ত সেই নাট্যদলের সদস্য ছিলেন। এরপর তিনি ওয়াল্টার জেনিকে বিয়ে করেন এবং বাসেল শহরে চলে যান। ১৯৫০ সালে তার মেয়ের জন্মের পর তিনি তার পেশাগত জীবনে কিছুটা পরিবর্তন আনেন এবং পুনরায় রূপকথার ওপর মনোনিবেশ করেন। ১৯৫০ সাল থেকে তিনি রেডিও স্টেশন 'ডিআরএস ১'-এর একটি শিশুতোষ অনুষ্ঠান পরিচালনা করতে শুরু করেন। সে সময় কিছু বিরোধী পক্ষ তাকে রাষ্ট্রীয় রেডিও থেকে নিষিদ্ধ করার চেষ্টা করলে শ্রোতারা তীব্র প্রতিরোধ গড়ে তোলেন; শেষ পর্যন্ত বিরোধী দলের চেয়ে সাধারণ মানুষের প্রতিবাদই সফল হয়। ২০০৫ সালে তিনি সুইজারল্যান্ডের জনপ্রিয় টিভি সোপ অপেরা 'লুথি অ্যান্ড ব্ল্যাঙ্ক' (Lüthi and Blanc)-এ অতিথি শিল্পী হিসেবে অভিনয় করেন। ৯০ বছরেরও বেশি বয়সে ফ্রাইবুর্গে তিনি জনসমক্ষে তার জীবনের শেষ পরিবেশনাটি করেন।

রাজনৈতিক জীবন
১৯৬৬ সালে বাসেল শহরে নারীদের রাজনীতিতে অংশগ্রহণের অধিকার দেওয়া হলে, গারস্টার ১৯৬৮ সালে 'গ্র্যান্ড কাউন্সিল অফ বাসেল'-এর সদস্য নির্বাচিত হন। ১৯৮০ সাল পর্যন্ত তিনি এই পদে বহাল ছিলেন। ১৯৬৮ সালে কাউন্সিলের প্রথম নির্বাচন, যেখানে নারীদের অংশগ্রহণের সুযোগ ছিল সেখানে তিনি একজন স্বতন্ত্র প্রার্থী হিসেবে জয়ী হন। পরবর্তীকালে তিনি 'অ্যালায়েন্স অফ ইন্ডিপেন্ডেন্ট' দলে যোগ দেন।

রাজনীতিবিদ হিসেবে তিনি পারমাণবিক বিদ্যুৎ কেন্দ্র বাতিল, বৃক্ষ সংরক্ষণ এবং সাংস্কৃতিক বিভিন্ন উদ্যোগের পক্ষে সোচ্চার ছিলেন। তার বাগ্মিতা এবং জনসমক্ষে চমৎকারভাবে কথা বলার দক্ষতার কারণে সংসদীয় অধিবেশনে দেওয়া তার ভাষণগুলো প্রায়শই প্রশংসিত হতো।

 পারিবারিক জীবন 
গারস্টার ১৯৪৬ সালে ওয়াল্টার জেনিকে বিয়ে করেন। তাদের দুটি সন্তান ছিল- এক ছেলে এবং এক মেয়ে।

প্রভাব
ট্রুডি গারস্টার সাধারণ মানুষের কাছে অত্যন্ত সুপরিচিত ছিলেন এবং ১৯৭০-এর দশকের শুরুর দিকেই তার পঞ্চাশটিরও বেশি এলপি রেকর্ড প্রকাশিত হয়েছিল। তিনি কেবল রেডিও বা স্টেজেই নয়, বরং ক্যাফে কিংবা সাধারণ দোকানেও রূপকথার গল্প শোনাতেন এবং প্রায়শই পরীর সাজে ছদ্মবেশ ধরে পারফর্ম করতেন। সুইজারল্যান্ডের জনপ্রিয় অভিনেতা এবং টক শো উপস্থাপক ভিক্টর গিয়াকোবো তাকে সুইজারল্যান্ডের জার্মানভাষী অঞ্চলে ‘রূপকথার আরেক নাম’ হিসেবে বর্ণনা করেছেন।

২০০৯ সালে তার জীবন ও কর্মের ওপর ভিত্তি করে 'ট্রুডি গারস্টার– ডাই মার্লিকনিগিন' (Trudi Gerster– Die Märlikönigin; অর্থ: ট্রুডি গারস্টার– রূপকথার রানী) নামে একটি চলচ্চিত্র মুক্তি পায়।

পুরস্কার ও সম্মাননা
 ২০০৫: প্রি ওয়ালো (Prix Walo)

References

বিষয়শ্রেণী:১৯১৯-এ জন্ম
বিষয়শ্রেণী:২০১৩-এ মৃত্যু
বিষয়শ্রেণী:২০শ শতাব্দীর সুইজারল্যান্ডীয় অভিনেত্রী
বিষয়শ্রেণী:২০শ শতাব্দীর সুইজারল্যান্ডীয় রাজনীতিবিদ
বিষয়শ্রেণী:২০শ শতাব্দীর সুইজারল্যান্ডীয় নারী রাজনীতিবিদ
বিষয়শ্রেণী:২১শ শতাব্দীর সুইজারল্যান্ডীয় অভিনেত্রী
বিষয়শ্রেণী:রূপকথা